《和何尹忆云林寺泉 其二》
清代·袁昶

我曩入飞峰，心迹双萧寂。微言证璨可，倦枕苍石壁。

希微九天籁，汗漫三世隔。瘴海今横流，何者为我宅。

将毋归稽留，不然栖大涤。洗耳听韶濩，妍朱校仙册。

夜汲一军持，玉水方流液。虽落尘网中，金骨炼营魄。

试招何尹俱，割半垂龙席。各据一洞天，袖方聊煮石。

作者简介：（1846—1900）浙江桐庐人，字重黎，一字爽秋。光绪二年进士，授户部主事。讲实学，不主故常。官至太常寺卿。以反对用义和团排外，被杀。后追复原职，谥忠节。有《浙西村丛刻》、《袁昶日记》。